Document ID: 32009R1022

KOMISJONI MÄÄRUS (EÜ) nr 1022/2009,
29. oktoober 2009,
millega muudetakse määruseid (EÜ) nr 1738/2005, (EÜ) nr 698/2006 ja (EÜ) nr 377/2008 seoses ameti- ja kutsealade koodide loeteluga (ISCO)
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. märtsi 1998. aasta määrust (EÜ) nr 577/98 tööjõu valikvaatluse korraldamise kohta ühenduses, (1) eriti selle artikli 4 lõiget 3,
võttes arvesse nõukogu 9. märtsi 1999. aasta määrust (EÜ) nr 530/1999 töötasude ja tööjõukulude struktuurilise statistika kohta, (2) eriti selle artiklit 11,
ning arvestades järgmist:
(1)
Määrust (EÜ) nr 577/98 on rakendatud 25. aprillil 2008. aastal vastu võetud komisjoni määrusega (EÜ) nr 377/2008 (millega rakendatakse nõukogu määrust (EÜ) nr 577/98 (tööjõu valikvaatluse korraldamise kohta ühenduses) alates 2009. aastast andmeedastuses kasutatavate koodide, struktuuriliste muutujate kohta andmete kogumiseks kasutatava alavalimi ja vaatluskvartalite kindlaksmääramise suhtes) (3). Määrust (EÜ) nr 530/1999 on rakendatud komisjoni 21. oktoobri 2005. aasta määrusega (EÜ) nr 1738/2005 (millega muudetakse määrust (EÜ) nr 1916/2000 seoses töötasu struktuuri käsitleva informatsiooni määratlemise ja edastamisega) (4) ja komisjoni 5. mai 2006. aasta määrusega (EÜ) nr 698/2006 (millega rakendatakse nõukogu määrust (EÜ) nr 530/1999 seoses tööjõukulude ja töötasude struktuurilise statistika kvaliteedi hindamisega) (5).
(2)
Kõnealuste rakendusmääruste lisades viidatakse ameti- ja kutsealade koodide rahvusvahelisele loetelule (ISCO-88) või selle loetelu Euroopa versioonile (ISCO-88 (COM)).
(3)
Rahvusvaheline Tööorganisatsioon (ILO) on vaadanud ameti- ja kutsealade koodide rahvusvahelisele loetelu (ISCO-88) läbi eesmärgiga koostada täiuslikum loetelu, mida riigid saaksid kasutada oma järgmiste rahvaloenduste ajal ja mida riiklikud tööturuasutused ja muud klientidele teenuseid osutavad asutused võiksid rakendada. ELi liikmesriikide ameti- ja kutsealasid käsitlevate andmete võrreldavuse tagamiseks muu maailma vastavate andmetega on vaja, et loetelu läbivaadatud versiooni (ISCO-08) kasutataks enne järgmise rahvaloenduse toimumist aastal 2011, kui viiakse läbi Euroopa statistikasüsteemi olulisi uuringuid, mille käigus kogutakse andmeid ameti- ja kutsealade kohta.
(4)
Ameti- ja kutsealade koodide loetelu läbivaadatud versiooni kehtestamiseks on vaja muuta viiteid loetelule ISCO-88 ja selle loetelu Euroopa versioonile (ISCO-88 (COM)). Määruseid (EÜ) nr 1738/2005, (EÜ) nr 698/2006 ja (EÜ) nr 377/2008 tuleks vastavalt muuta.
(5)
Peetakse soovitavaks, et võimaluse korral määratakse ISCO-08 andmete edastamise esimeseks vaatlusaastaks sama aasta, mis muude statistikavaldkondade puhul, kooskõlas järgmise rahvaloendusega, mille vaatlusaasta on 2011. Seega soovitatakse kinnitada vastavalt loetelu ISCO-08 koodidele esitatavate ameti- ja kutsealade andmete edastamise esimeseks vaatlusaastaks aasta 2011, välja arvatud töötasude struktuuri uuringu puhul, mida korraldatakse iga nelja aasta järel ja kohaldataks juba aastal 2010.
(6)
Käesoleva määrusega ette nähtud meetmed on kooskõlas Euroopa statistikasüsteemi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1738/2005 kogu tekstis ja I, II ja III lisas asendatakse tekst „ISCO-88 (COM)” tekstiga „ISCO-08”.
Artikkel 2
Määruse (EÜ) nr 698/2006 lisa kogu tekstis asendatakse tekst „ISCO-88” tekstiga „ISCO-08”.
Artikkel 3
Määruse (EÜ) nr 377/2008 lisa kogu tekstis asendatakse tekst „ISCO-88” tekstiga „ISCO-08”.
Artikkel 4
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Artikleid 1 ja 2 kohaldatakse alates 1. jaanuarist 2010. Artiklit 3 kohaldatakse alates 1. jaanuarist 2011.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. oktoober 2009

Labels: 12
4
9
19